Valke verheug oor skuldigbevinding van oud- munisipale bestuurderArgieffoto ŉ Voormalige munisipale bestuurder is in die George-landdroshof skuldig bevind dat hy die Oudtshoorn-munisipaliteit met meer as R2 miljoen bedrieg het. Kapt. Lloyd Ramovha, woordvoerder vir die direktoraat vir prioriteitsmisdaadondersoeke (die Valke) het Vrydag gesê die 60-jarige Martin Noël Pietersen sal op 30 Maart 2017 gevonnis word. Ramovha het gesê Pietersen is in Augustus 2013 in hegtenis geneem. Die klagtes het gespruit uit vyf aanklagte van oortreding van artikel 173 van die Wet op die Bestuur van Munisipale Finansies. “Pietersen het van Oktober 2010 tot Junie 2011 sy mag misbruik deur verkwistende uitgawes ten gunste van IBR Consultants goed te keur, ŉ entiteit waarmee hy verbind word.” Lt.genl. Mthandazo Ntlemeza, nasionale hoof van die Valke, het die uitspraak verwelkom. “Indien korrupsie nie hokgeslaan word nie, kan dit die goeie regering in die land afbreek en ons swaarverdiende demokrasie sal ondoeltreffend gelaat word en die mense van die mees basiese dienste ontneem.”